I Aalborg har den socialøkonomiske it-virksomhed Nordvirk succes med at ansætte mennesker med autisme i samarbejde med kommunen. Og Aalborg Kommune er så god til samarbejdet, at de nu har vundet en pris.

- Det bedste er fællesskabet. At alle er én enhed, og at alle har det samme mål, fortæller Frederik Svenning Andersen, da han bliver spurgt til det bedste ved arbejdet i it-virksomheden Nordvirk. Og målet er genbrug. 19-årige Frederik Svenning Andersen er én de 28 unge, der lige nu er i arbejdstræning hos den socialøkonomiske virksomhed i Aalborg, der modtager brugt IT-udstyr for at reparere, optimere og sælge det igen. - Det har betydet, at jeg har haft muligheden for at finde ud af, hvad jeg er god til. Jeg har et sted, hvor jeg kan øve mig, siger Frederik Svenning Andersen. God til at spotte mennesker Virksomheden i Aalborg er særligt god til "spotte mennesker" og deres potentialer, ifølge direktøren. - Vi er gode til at spotte, observere og udvikle de unge mennesker. Vi bygger på, og gør dem klar til at komme ind på en uddannelse eller få et job i dén retning, de ønsker. Som medarbejder i Nordvirk kan man prøve kræfter med eksempelvis transport, kundehåndtering, marketing og it-support. - Vores mission er at hjælpe de unge mennesker via noget ordentligt eller reelt arbejde, siger Stepan Lee. En anerkendelse Virksomheden, der baserer sig på Fonden Nordvirk, har fra sin start haft et tæt samarbejde med Aalborg Kommune igennem blandt andet netværk og sparring. - Jeg hjælper dem med at styrke den kommercielle del af forretningen, men også deres samarbejde med eksempelvis jobcenteret, siger Frida Tarp, der er erhvervskonsulent i BusinessAalborg. Det er netop samarbejdet mellem kommune og erhvervsliv, som er én af årsagerne til, at Aalborg Kommune hædres med Den Socialøkonomiske Kommunepris 2021. - Det er en anerkendelse af den måde, vi arbejder på. Vi er rigtig gode til offentlige og private samarbejder. - Vi kigger ikke kun på "plejer" og lovgivning, men ser på, hvad der reelt er brug for, for at få mennesker på kanten af arbejdsmarkedet i arbejde i etablerede virksomheder, lyder det fra Frida Tarp, der modtog prisen sammen med Mai-Britt Iversen (S), rådmand for Familie- og Beskæftigelsesforvaltningen. Ifølge direktør Stepan Lee er kombinationen af det sociale og økonomiske aspekt afgørende for virksomhedens udvikling. - De er hinandens forudsætning for vores succes.